Diari Oficial de la Generalitat Valenciana


Sumari del DOGV 5679, del 14-01-2008 (2008/111)

ORDE de 28 de desembre de 2007, de la Conselleria d'Indústria, Comerç i Innovació, per la qual es regulen les ajudes relatives al Programa de Promoció de la Qualitat en el Comerç per a l'exercici 2008.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5679

Data del DOGV
:   14-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/111


Data del document
:   28-12-2007

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * comerç al detall
    * xicotet comerç
    * ajuda pública
    * petita i mitjana empresa
    * ajuda a les empreses
    * promoció del comerç
    * qualitat del producte
    * associació
    * suport econòmic

ORDE de 28 de desembre de 2007, de la Conselleria d'Indústria, Comerç i Innovació, per la qual es regulen les ajudes relatives al Programa de Promoció de la Qualitat en el Comerç per a l'exercici 2008. [2008/111]
El Programa de Promoció de la Qualitat en el Comerç es planteja incrementar la competitivitat del comerç urbà amb dos objectius: un, que el consumidor accedisca als productes que es venen en els establiments comercials de manera adequada a les seues necessitats, i dos, que l'empresa comercial millore la seua capacitat competitiva i, per tant, la seua rendibilitat.
Entre les línies d'actuació previstes per a aconseguir l'esmentat objectiu està el desenvolupament d'auditories de qualitat que, realitzades des de les organitzacions empresarials i les empreses comercials, ajuden a consolidar la imatge del comerç mitjançant la realització d'auditories, implantació de la norma UNE 175000/1 de «Qualitat del Servici del Xicotet Comerç» i la realització d'accions d'informació i difusió de la qualitat.
Així mateix i tenint en compte que la Fundació Valenciana de la Qualitat ha dissenyat un Programa de Reconeixement de Qualitat del Comerç Valencià, sembla lògic que qualsevol de les activitats previstes en esta orde estiguen avalades per esta fundació, sempre amb l'objectiu de coadjuvar perquè el comerç valencià siga capaç de prestar servicis i productes atractius i singulars que aconseguisquen la permanent satisfacció dels seus clients.
S'assenyala que les ajudes que es concedisquen, d'acord amb el que preveu la present orde, als sol·licitants que exercisquen activitat econòmica, ho seran en el marc del Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5, de 28 de desembre de 2006). En conseqüència, les ajudes previstes en la present orde no cal que siguen notificades a la Comissió Europea, en no reunir els requisits de l'article 87 del TCE, perquè no comporten un avantatge econòmic que puga falsejar la competència en els intercanvis comercials entre els estats membres, o perquè s'acullen en els altres casos al dit reglament.
Per això, i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública Valenciana,
ORDENE
Article 1. Objecte i condicions
1. L'objecte de la present orde és establir les bases reguladores i el procediment de concessió d'ajudes i efectuar la convocatòria d'ajudes en matèria de promoció de la qualitat en el comerç per mitjà de la implantació de la norma UNE 175001 en els establiments comercials, la realització d'accions de difusió d'esta i de foment de la cultura de la qualitat en el sector comercial detallista.
2. Les accions es desenvoluparan a la Comunitat Valenciana
3. Es podrà subcontractar l'activitat objecte de la subvenció fins al 100 per cent, i en este cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions.
4. Si és el cas, l'import total de les ajudes de minimis que reba el sol·licitant durant un període de tres exercicis fiscals no podrà ser superior a 200.000 euros, segons el Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOCE L 379/5, de 28 de desembre de 2006).
Article 2. Beneficiaris
Podran ser beneficiaris:
1. Les societats mercantils, els empresaris individuals, les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, d'acord amb el que establix l'article 11 de la Llei 38/2003, de 17 de novembre, General de Subvencions, i qualificades com a pimes.
2. Les corporacions de dret públic, així com les associacions empresarials, entitats públiques i privades i fórmules de comerç associat o integrat, amb independència de la fórmula jurídica que hi adopten, sense ànim de lucre, amb personalitat jurídica pròpia i que no exercisquen activitat econòmica.
Article 3. Requisits que hauran de reunir els beneficiaris
Els beneficiaris hauran de complir els requisits següents:
1. Estar legalment constituïts
2. No estar sotmés a les prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.
3. Quan es tracte d'agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, hauran de fer constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de la subvenció a aplicar a cadascun, els quals tindran igualment la condició de beneficiaris. En tot cas, haurà de nomenar-se un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació.
4. Quan el sol·licitant siga una pime podrà tenir fins a 20 treballadors per establiment i exercir-hi activitat comercial en algun dels grups 50.101, 50.103, 50.302, 504 i 52 (excepte 52.111, 52.121, 52.6 i 52.7) de la classificació nacional d'activitats econòmiques, segons el Reial Decret 1.560/1992, de 18 de desembre, pel qual s'aprova la classificació nacional d'activitats econòmiques. Així mateix, haurà de complir els requisits de pime, d'acord amb allò que s'establix en la Recomanació 2003/361/CE de la Comissió, de 6 maig de 2003, sobre la definició de microempreses, xicotetes i mitjanes empreses.
5. En el cas de les associacions empresarials i de les entitats de comerç associat o integrat, per a poder ser considerades susceptibles de suport hauran de tenir almenys 50 comerciants associats i, si és el cas, fer constar de forma explícita en la difusió de les accions subvencionades el suport de la conselleria d'Indústria, Comerç i Innovació i del Fons Europeu Desenvolupament Regional.
Article 4. Accions i quanties susceptibles de suport
Les ajudes que s'establixen hauran d'anar destinades als fins que s'indiquen amb els suports següents:
1. Finançament fins al 100 per cent, amb el límit de 600 euros per establiment comercial, per a les despeses corrents derivades de la implantació de la norma UNE 175001 de «Qualitat del Servici del Xicotet Comerç" en els establiments comercials ubicats a la Comunitat Valenciana dels sol·licitants inclosos en l'article 2.1 que complisquen els requisits establits en l'article anterior. En este cas no seran susceptibles de suport les despeses per desplaçament, les dietes i l'estada de l'auditor.
2. Finançament fins al 70 per cent, amb el límit de 20.000 euros per entitat, als beneficiaris previstos en l'article 2.2, per a la realització d'accions d'informació i difusió de la norma UNE 175001, així com les tendents al foment de la cultura de la qualitat en el comerç.
En el cas de realització de jornades o actuacions semblants, serà requisit necessari l'assistència de com a mínim 10 comerciants. Es considerarà el cost hora no superior a 100 euros i es defensarà el límit de 10 hores per acció.
No es prendran en consideració les despeses ordinàries de funcionament de l'entitat sol·licitant, ni, si és el cas, les despeses per desplaçament, les dietes i l'estada.
Article 5. Sol·licituds
1. Les sol·licituds hauran de dirigir-se a la Direcció General de Comerç i Consum i es presentaran en imprés normalitzat als corresponents serveis territorials, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Les sol·licituds hauran d'anar acompanyades dels documents que a continuació s'indiquen:
a) Documentació acreditativa i identificadora del sol·licitant i del seu representant legal. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran d'identificar-se tots els seus membres.
b) Si és el cas, certificat del secretari de l'entitat que acredite l'acte o l'acord de l'òrgan competent en què s'assenyale la voluntat de sol·licitar la subvenció.
c) Còpia compulsada de la declaració censal d'alta en el cens d'obligats tributaris, a l'efecte d'acreditar l'activitat econòmica que s'exercix.
d) Declaració responsable que acredite els compromisos d'execució assumits per cada membre de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, així com el percentatge de distribució de la subvenció a aplicar a cadascun.
e) En el cas d'agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, acreditació del nomenament d'un representant o apoderat únic de l'agrupació, amb poders suficients per a complir les obligacions que, com a beneficiari, li corresponen (inclosa la presentació de la sol·licitud en nom de l'agrupació).
f) Declaració responsable sobre el compliment de la normativa sobre integració laboral de persones amb discapacitat, o si és el cas, d'estar-ne exempt.
g) Memòria firmada, descriptiva de l'actuació per a la qual se sol·licita l'ajuda i pressupostos detallats per partides i preus unitaris o factures proforma. Els pressupostos i les factures proforma anteriorment esmentats, en tot cas, hauran de ser externs a l'entitat sol·licitant.
h) Dades de domiciliació bancària segons model vigent (fitxa de manteniment de tercers)
i) Declaració de les fonts de finançament del projecte
j) Declaració responsable de les ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal actual, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebuda cap. Així mateix, es presentarà declaració responsable sobre les ajudes rebudes per als mateixos costos subvencionables, a fi de comprovar que no se superen els límits de l'article 2.5 del Reglament de minimis abans esmentat.
k) Declaració responsable que acredite que el sol·licitant no és deutor de la Generalitat per reintegrament de subvencions. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar la dita declaració tots els seus membres.
l) Declaració responsable que el sol·licitant no està sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar l'esmentada declaració tots els seus membres.
m) Declaració responsable, si és el cas, relativa al compliment dels requisits establits en l'article 6, d'acord amb el model que es recull en l'annex I de la present orde, acompanyada de:
- Còpia compulsada de l'últim butlletí de cotització a la Seguretat Social o de la documentació que acredite el nombre dels treballadors per compte d'altri que presten els seus servicis en l'empresa i el d'altres efectius, com ara propietaris que dirigisquen l'empresa, i socis que hi exercisquen una activitat regular.
- Còpia compulsada de la documentació fiscal que acredite el volum de negoci corresponent a l'últim exercici.
- Si és el cas, còpia compulsada de la documentació que acredite que l'empresa participa o està participada en el 25% o més del capital social de o per altres empreses.
n) Declaració responsable sobre la no-realització de cap d'activitat econòmica, si és el cas
o) Certificat expedit pel secretari de l'entitat amb relació de comerços associats, si és el cas, amb indicació d'ubicació, titular, NIF i activitat econòmica.
p) Declaració responsable sobre la vinculació dels treballadors de l'empresa als distints centres de treball d'esta, si és procedent.
3. Acreditació que el sol·licitant de la subvenció està al corrent en el compliment de les obligacions tributàries i davant de la Seguretat Social.
La presentació de la sol·licitud per part del beneficiari de la subvenció comportarà l'autorització a la conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant de la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
No obstant això, el sol·licitant podrà denegar-ne expressament el consentiment, i en este cas haurà d'aportar els certificats que a continuació s'indiquen i que tindran un període de validesa de sis mesos des de la seua expedició:
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.
- Dels serveis territorials de la conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.
En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar els certificats anteriors tots els seus membres.
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
5. Els projectes iniciats amb anterioritat a la data de presentació de la sol·licitud no seran considerats susceptibles de suport. Els sol·licitants podran executar els projectes, durant l'exercici 2008, una vegada presentada la sol·licitud, o les sol·licituds, sense esperar que la concessió de l'ajuda es produïsca i sense que això prejutge la decisió que finalment s'hi adopte.
6. El termini de presentació de sol·licituds serà el comprés des de l'endemà de la publicació de la present orde en el Diari Oficial de la Comunitat Valenciana fins al dia 28 de febrer de 2008.
7. La informació d'esta convocatòria i els impresos normalitzats de sol·licitud estaran disponibles en la pàgina web de la Generalitat (www.gva.es), a partir de la seua publicació en el Diari Oficial de la Comunitat Valenciana.
Article 6. Definició de pime
1. A l'efecte de les ajudes regulades en esta orde es consideraran pimes aquelles empreses que reunisquen els requisits següents:
a) Que ocupen menys de 250 persones.
b) Que el seu volum de negocis anual no excedisca els 50 milions d'euros o que el seu balanç general anual no excedisca els 43 milions d'euros.
2. El còmput dels efectius i límits assenyalats, en el cas d'empreses associades o vinculades s'efectuarà tal com disposen els apartats 2 i 3 de l'article 6 de l'annex de la Recomanació 2003/361/CE de la Comissió, de 6 de maig de 2003, sobre la definició de microempreses, xicotetes i mitjanes empreses.
Article 7. Òrgans competents per a la convocatòria, tramitació i resolució del procediment
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que considere necessaris per a resoldre la sol·licitud presentada.
2. Vista la proposta formulada per la Comissió de Suports a la Comercialització, el titular de la conselleria d'Indústria, Comerç i Innovació dictarà una resolució de concessió de l'ajuda, on es fixarà expressament la quantia i s'incorporà, si és el cas, les condicions, obligacions i determinacions accessòries a què haja d'ajustar-se el beneficiari..
Article 8. Resolució de concessió d'ajudes
1. La resolució dels expedients s'efectuarà de forma conjunta per mitjà de prorrateig entre els beneficiaris de la subvenció de l'import global màxim fixat.
2. El termini màxim per a resoldre les sol·licituds que es formulen per a la concessió de les ajudes que puguen establir-se serà de tres mesos, comptats des de la data de la finalització del termini de presentació de sol·licituds.
3. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
4. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
6. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant de l'òrgan que va dictar l'acte, en el termini d'un mes a comptar de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació de la resolució corresponent.
Article 9. Resolució d'incidències
L'òrgan competent per a la concessió de les ajudes previstes en la present orde resoldrà les incidències que es produïsquen després de la dita concessió, que no podran afectar drets de tercers interessats, i en especial els supòsits de:
- Canvis de titularitat
- Canvis d'ubicació
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
- Modificacions justificades del projecte inicial
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.
Article 10. Control de les accions
La Direcció General de Comerç i Consum realitzarà el control i el seguiment de les accions a través de les comprovacions que considere necessàries.
Article 11. Liquidació de les ajudes
1. La liquidació de les ajudes s'efectuarà una vegada executat el projecte en la totalitat, d'acord amb el pressupost presentat i en els termes fixats per a la concessió de l'ajuda.
2. A l'efecte del que establix el punt anterior, els beneficiaris, fins al 15 d'octubre de 2008 inclusivament, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:
a) La justificació de la despesa realitzada revestirà la forma de compte justificatiu. S'efectuarà per mitjà d'una relació detallada de les actuacions realitzades, a què dóna suport la subvenció, amb indicació de cada una de les despeses adquirides (amb identificació del creditor i del document, l'import, la data d'emissió i la data de pagament), i es manifestarà expressament que s'ha complit l'objecte de la subvenció.
Així mateix, caldrà aportar factures originals i la resta de documents de valor probatori equivalent, amb validesa en el tràfic juridicomercantil, o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit.
A més, es presentarà documentació acreditativa del pagament: rebuts, transferències o càrrecs bancaris o, si és el cas, còpia dels efectes mercantils entregats al proveïdor o creditor garantits per una entitat financera o companyia d'assegurances.
b) Acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb esta finalitat el beneficiari presentarà una declaració responsable detallada
c) Acreditació, si és el cas, del compliment de les obligacions i condicions que s'hagueren establit en la resolució de concessió.
d) En el cas que el beneficiari haja denegat expressament el seu consentiment perquè la conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar els certificats anteriors tots els seus membres.
e) Declaració responsable que acredite que el beneficiari no és deutor de la Generalitat per reintregrament de subvencions. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar la declaració tots els seus membres.
f) Quan l'import de la despesa subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.
g) Els beneficiaris previstos en l'article 2.1 hauran d'acreditar documentalment haver obtingut la certificació d'establiment comercial per la Fundació Valenciana de la Qualitat.
h) Els beneficiaris previstos en l'article 2.2 hauran d'acreditar documentalment el compliment del que establix l'article 3.5 i aportar una còpia de la documentació produïda o distribuïda.
3. No serà subvencionable l'IVA ni qualsevol altre impost pagat pel beneficiari.
Article 12. Obligacions del beneficiari
Són obligacions del beneficiari:
- Complir l'objectiu, executar el projecte o realitzar l'activitat que fonamenta la concessió de les subvencions.
- Acreditar la realització de l'activitat, així com el compliment dels requisits i les condicions que determinen la concessió de l'ajuda.
- El sotmetiment a actuacions de control financer que corresponen a la Intervenció General de la Generalitat i, si és el cas, dels òrgans competents dels distints fons europeus, en relació amb les ajudes concedides.
- Comunicar, en qualsevol moment de la vigència de l'expedient i en tot cas juntament amb la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.
Article 13. Minoració i resolució de l'ajuda concedida
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades o la concessió d'altres ajudes públiques o privades, després de la presentació de la sol·licitud, si en conjunt excedixen els límits establits, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, estar iniciat el projecte en la data de la presentació de la sol·licitud, així com l'incompliment de les obligacions imposades al beneficiari, l'incompliment en l'adopció de les mesures de difusió del finançament públic rebut, la variació de la finalitat de l'actuació o la falta de justificació de la seua realització, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
DISPOSICIONS ADDICIONALS
Primera
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2008.
2. Per complir el que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat per al 2008, per mitjà d'orde de la conselleria d'Indústria, Comerç i Innovació es faran públiques les línies de crèdit i l'import global màxim destinats a la concessió de les ajudes previstes en la present disposició.
Les ajudes previstes en la present orde podran estar cofinançades pel Fons Europeu de Desenvolupament Regional a través del Pla de Millora de la Qualitat del Ministeri d'Indústria, Turisme i Comerç.
Segona
En el cas que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de la finalització del procediment al qual corresponguen.
En els supòsits d'impossibilitat material d'obtenir el document, l'òrgan competent podrà demanar al sol·licitant la seua presentació o, si de cas hi manca, l'acreditació per altres mitjans dels requisits a què es referix el document.
Tercera
1. En el supòsit d'ajudes cofinançades amb fons comunitaris, s'aplicarà el procediment establit en la present orde, i caldrà adequar-se a les especialitats i complir els requisits que, si és el cas, es determinen en relació amb estes.
2. La publicitat de les esmentades ajudes haurà de realitzar-se d'acord amb la normativa comunitària en la matèria.
3. Les ajudes regulades en la present orde concedides a l'empara del Reglament de minimis no s'acumularan a cap ajuda pública corresponent a les mateixes despeses subvencionables, si la dita acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
DISPOSICIONS FINALS
Primera
Es faculta el secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució de la present orde.
Segona
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 28 de desembre de 2007
La consellera d'Indústria, Comerç i Innovació
BELÉN JUSTE PICÓNNOTA EXPLICATIVA
EFECTIUS i LÍMITS FINANCERS QUE DEFINIXEN LES CATEGORIES D'EMPRESES
1. Categoria de microempresa, xicotetes i mitjanes empreses (PIME), està constituïda per les empreses que ocupen menys de 250 persones i que tenen un volum de negocis anual que no excedix els 50 milions d'euros o un balanç general anual que no excedix els 43 milions d'euros.
2. En la categoria de les PIME, es definix una xicoteta empresa com una empresa que ocupa menys de 50 persones i amb un volum de negocis anual o un balanç general anual que no supera els 10 milions d'euros.
3. En la categoria de les PIME, es definix una microempresa com una empresa que ocupa menys de 10 persones i amb un volum de negocis anual o un balanç general anual que no supera els 2 milions d'euros.
TIPUS D'EMPRESES CONSIDERATS PER A CALCULAR ELS EFECTIUS I ELS IMPORTS FINANCERS
Tipus 1: Empresa autònoma
L'empresa sol·licitant és autònoma si:
- No posseïx una participació igual o superior al 25% (¹) en una altra empresa.
- El 25% (¹) o més d'esta no és propietat directa d'una altra empresa o organisme públic ni de diverses empreses vinculades entre si o diversos organismes públics, llevat de determinades excepcions (²).
- I no elabora comptes consolidats ni està inclosa en els comptes d'una empresa que elabore comptes consolidats, i per tant no és una empresa vinculada.
Tipus 2: Empresa associada
L'empresa sol·licitant és associada d'una altra empresa si:
- Posseïx una participació compresa entre el 25% (¹) i el 50% (¹) de la dita empresa.
- O si la dita empresa posseïx una participació compresa entre el 25% (¹) i el 50% (¹) de l'empresa sol·licitant.
- I l'empresa sol·licitant no elabora comptes consolidats que incloguen la dita empresa per consolidació, ni està inclosa per consolidació en els comptes de l'esmentada empresa ni en els de cap empresa vinculada a esta.
Tipus 3: Empresa vinculada
Este tipus correspon a la situació econòmica de les empreses que formen part d'un grup que controla, directament o indirectament, la majoria dels seu capital o drets de vot, o que pot exercir una influència dominant sobre l'empresa.
Una empresa sap, generalment, de forma immediata si està vinculada, atés que ja està subjecta a l'obligació d'elaborar comptes consolidats o està inclosa per consolidació en els comptes d'una empresa obligada a elaborar comptes consolidats.
(¹) En termes de participació de capital o de drets de vot, es tindrà en compte el major dels dos percentatges. A l'esmentat percentatge s'afegirà el percentatge de participació que qualsevol altra empresa vinculada a l'empresa accionista posseïsca sobre l'empresa en qüestió.
(²) Una empresa pot continuar sent considerada autònoma encara que s'arribe o se supere el límit del 25% quan corresponga a algun dels tipus d'inversors que s'indiquen a continuació (sempre que els inversors no siguen empreses vinculades a l'empresa sol·licitant):
a) Societats públiques de participació, societats de capital de risc, persones físiques o grup de persones físiques que realitzen una activitat regular d'inversió en capital de risc (inversors providencials o business angels) i invertisquen fons propis en empreses sense cotització borsària, sempre que la inversió dels dits business angels en la mateixa empresa no supere 1.250.000 euros.
b) Universitats o centres d'investigació sense fins lucratius.
c) Inversors institucionals, inclosos els fons de desenvolupament regional.
COM CALCULAR ELS LÍMITS
Les dades seleccionades per al càlcul del personal i els imports financers són les corresponents a l'últim exercici comptable tancat, i es calculen sobre una base anual. Es tenen en compte a partir de la data en la qual es tanquen els comptes. El total de volum de negocis es calcularà sense l'impost sobre el valor afegit (IVA), ni tributs indirectes.
- Per a una empresa autònoma: les dades financeres i els efectius es basen únicament en els comptes de la dita empresa.
- Per a una empresa amb empreses associades: s'acumulen les dades de l'empresa amb les de les empreses associades. Les dades agregades seran proporcionals al percentatge de participació en el capital o en els drets de vot.
- Per a una empresa vinculada a altres empreses: s'afig a les dades de l'empresa el 100% de les dades de les empreses a les quals està vinculada. Caldrà agregar proporcionalment les dades de les empreses que puguen estar associades a estes empreses vinculades.
COM CALCULAR ELS EFECTIUS I LES UNITATS DE TREBALL ANUAL
Els efectius d'una empresa corresponen al nombre d'unitats de treball anual (UTA)
Qui s'inclouen en els efectius-
- Els assalariats de l'empresa.
- Les persones que treballen per a l'empresa que mantinguen una relació de subordinació amb esta i estiguen assimilades als assalariats de conformitat amb la legislació.
- Els propietaris que dirigixen la seua empresa.
- Els socis que exercisquen una activitat regular en l'empresa i gaudisquen d'avantatges financers per part de l'empresa.
Els aprenents o alumnes de formació professional amb contracte d'aprenentatge o formació professional no es comptabilitzaran dins dels efectius.
Una UTA correspon al nombre de persones que treballen en l'empresa, o per compte d'esta, a temps complet, durant tot l'any de què es tracte. Els efectius es calculen en UTA. El treball de les persones que no hagen treballat durant tot l'any o ho hagen fet a temps parcial, independentment de la duració, així com el treball estacional, es comptabilitza en fraccions d'UTA.
No es comptabilitza la duració dels permisos de maternitat o permisos parentals.